REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/351-13

26. septembar 2013. godine

B e o g r a d

Z A P I S N I K

51. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 26. SEPTEMBRA 2013. GODINE

Sednica Odbora je počela u 11,00 časova.

Sednicom je predsedavala Vesna Kovač, predsednik Odbora.

 Pored predsednika, sednici su prisustvovali članovi Odbora: Zoran Antić, Veroljub Arsić, Zoran Kasalović, dr Milorad Mijatović, Radojko Obradović, Aleksandar Senić, Momo Čolaković i zamenik člana Odbora Mirjana Marjanović, umesto Dušice Nikolić.

 Sednici nisu prisustvovali članovi Odbora: Vojislav Vujić, Žika Gojković, mr Božidar Đelić, Bojan Đurić, Radmilo Kostić, Dušica Nikolić, Zoltan Pek, Đorđe Stojšić i Dragan Tomić.

 Sednici su prisustvovali i dr Vladimir Marinković, zamenik člana Odbora dr Milorada Mijatovića i Boško Ristić, zamenik člana Odbora Aleksandra Senića.

 Na poziv predsednika Odbora, sednici su prisustvovali: Radoslav Sretenović, predsednik Saveta Državne revizorske institucije; dr Vladimir Vučković, član Fiskalnog saveta i Mirjana Marković, sekretar Državne revizorske institucije.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Predloga izmena i dopuna Finansijskog plana Fiskalnog saveta za 2013. godinu, koji je dostavio Fiskalni savet;

 2. Razmatranje Predloga odluke o izmenama i dopunama Odluke o finansijskom planu Državne revizorske institucije za 2013. godinu, koji je dostavila Državna revizorska institucija;

3. Razmatranje Predloga da se obrazuje radna grupa za pripremu predloga zaključka, odnosno preporuka Odbora na osnovu izveštaja Državne revizorske institucije o reviziji finansijskih izveštaja i pravilnosti poslovanja subjekata revizije;

4. Razmatranje Predloga da se član Odbora dr Vladimir Marinković odredi za predstavnika Odbora za finansije, republički budžet i kontrolu trošenja javnih sredstava u Regionalnoj mreži parlamentarnih odbora za ekonomiju, finansije i evropske integracije zemalja Zapadnog Balkana;

 5. Razno.

Odbor je većinom glasova (osam za, jedan uzdržan) usvojio **zapisnike 44, 45, 46, 47, 48. i 50. sednice Odbora**.

Članovima Odbora je dostavljena Beleška sa 49. sednice Odbora, koja nije održana.

**Prva tačka dnevnog reda -** Razmatranje Predloga izmena i dopuna Finansijskog plana Fiskalnog saveta za 2013. godinu

 U diskusiji su učestvovali: Radojko Obradović, dr Vladimir Vučković i Vesna Kovač.

 Radojko Obradović je naglasio da bi ubuduće, uz predlog finansijskog plana ili izmena i dopuna finansijskog plana, Fiskalni savet trebalo da pruži članovima Odbora više podataka i detaljnih informacija o svakom trošku, kao i da bi sve institucije trebalo da slede primer transparentnosti i detaljnosti budžeta Narodne skupštine Republike Srbije.

 Vesna Kovač je predložila da se u obrazloženjima uz naredne predloge finansijskih planova Fiskalnog saveta navedu detaljne informacije o pojedinačnim troškovima u cilju veće transparentnosti i bolje informisanosti članova Odbora.

Dr Vladimir Vučković je rekao da će Fiskalni savet imati u vidu iznete sugestije prilikom podnošenja Odboru budućih predloga finansijskih planova i izveštaja.

Odbor je jednoglasno doneo sledeću

O D L U K U

O DAVANjU SAGLASNOSTI NA PREDLOG IZMENA I DOPUNA FINANSIJSKOG PLANA FISKALNOG SAVETA ZA 2013. GODINU

Daje se saglasnost na Predlog izmena i dopuna Finansijskog plana Fiskalnog saveta za 2013. godinu, broj 400-2442/13, od 20. juna 2013. godine.

O b r a z l o ž e nj e

 Na osnovu člana 92ć stav 2. Zakona o budžetskom sistemu ("Službeni glasnik RS", br. 54/09, 73/10, 101/10, 101/11 i 93/12), Fiskalni savet uputio je, 20. juna 2013. godine, Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog izmena i dopuna Finansijskog plana Fiskalnog saveta za 2013. godinu, broj 400-2442/13, radi razmatranja i davanja saglasnosti.

Predlogom izmena i dopuna Finansijskog plana Fiskalnog saveta za 2013. godinu utvrđena je visina i izvršen raspored sredstava za određene namene, prema odredbama Zakona o budžetskom sistemu, kojima treba da se obezbede uslovi za obavljanje delatnosti ove institucije, u okviru posebnog budžetskog razdela – Fiskalni savet.

Predsednik Fiskalnog saveta obavestio je Odbor da se pristupilo racionalno sagledavanju obaveza do kraja 2013. godine, u budžetskom Razdelu 14 - Fiskalni savet. Predlogom izmena i dopuna Finansijskog plana Fiskalnog saveta za 2013. godinu sredstva su smanjena sa 38.463.00 na 31.494.00 dinara. Revidirani su troškovi na ekonomskim klasifikacijama, u skladu sa preporukama Ministarstva finansija i privrede, za one poslovne aktivnosti koje neće moći da se obave u predviđenom obimu zbog objektivnih okolnosti.

 Na osnovu iznetog, Odbor za finansije, republički budžet i kontrolu trošenja javnih sredstava razmotrio je, na sednici održanoj 26. septembra 2013. godine, Predlog izmena i dopuna Finansijskog plana Fiskalnog saveta za 2013. godinu i doneo Odluku o davanju saglasnosti na Predlog izmena i dopuna Finansijskog plana Fiskalnog saveta za 2013. godinu.

**Druga tačka dnevnog reda -** Razmatranje Predloga odluke o izmenama i dopunama Odluke o finansijskom planu Državne revizorske institucije za 2013. godinu, koji je dostavila Državna revizorska institucija

Predsednik Državne revizorske institucije ukratko je obrazložio izmene i dopune Odluke o finansijskom planu Državne revizorske institucije za 2013. godinu. Posebno je istakao da je smanjenje troškova proisteklo iz činjenice da raspisani konkurs za državne revizore nije uspeo, jer kandidati nisu ispunjavali neophodne uslove i da je Institucija smanjila troškove tako što predstavnici Institucije nisu učestvovali na međunarodnim konferencijama koje nisu imale značaja za unapređenje rada DRI.

U diskusiji su učestvovali: Aleksandar Senić, Radoslav Sretenović i Radojko Obradović.

Aleksandar Senić je pitao da li je nedovoljan broj državnih revizora uticao na realizaciju plana rada Državne revizorske institucije. Radoslav Sretenović je odgovorio da nedovoljan broj državnih revizora nije uticao na izvršenje plana revizija finansijskih izveštaja i pravilnosti poslovanja u 2013. godini, koje su i planirane na osnovu postojećih kadrovskih kapaciteta.

Radojko Obradović je zatražio objašnjenje zbog čega usluge po ugovoru u strukturi troškova iznose 1% budžeta Državne revizorske institucije, dok u budžetima drugih institucija usluge po ugovoru iznose oko 25% budžeta. Predsednik Državne revizorske institucije je ukazao da je veliki deo planiranih sredstava sa ekonomske klasifikacije 421 - Usluge po ugovoru, trebalo da bude utrošen na troškove prevođenja međunarodnih standarda, ali da predviđene međunarodne konferencije nisu održane, tako da troškovi usluga prevođenja nisu bili potrebni. Pored toga, Institucija nije angažovala ni eksterne stručnjake za reviziju specifičnih delatnosti pojedinih javnih preduzeća (na primer „Putevi Srbije“), što je doprinelo manjem iznosu troškova od planiranih za usluge po ugovoru.

Odbor je jednoglasno doneo sledeću

O D L U K U

O DAVANjU SAGLASNOSTI NA PREDLOG ODLUKE O IZMENAMA I DOPUNAMA ODLUKE O FINANSIJSKOM PLANU DRŽAVNE REVIZORSKE INSTITUCIJE ZA 2013. GODINU

Daje se saglasnost na Predlog odluke o izmenama i dopunama Odluke o finansijskom planu Državne revizorske institucije za 2013. godinu, broj 400-2366/13, od 17. juna 2013. godine.

O b r a z l o ž e nj e

 Na osnovu člana 51. stav 2. Zakona o Državnoj revizorskoj instituciji ("Službeni glasnik RS", br. 101/05, 54/07 i 36/10), a shodno članu 63. Zakona o budžetskom sistemu ("Službeni glasnik RS", br. 54/09, 73/10, 101/10, 101/11 i 93/12), Savet Državne revizorske institucije je, na sednici održanoj 13. juna 2013. godine, doneo Odluku o izmenama i dopunama Odluke o finansijskom planu Državne revizorske institucije za 2013. godinu. Predsednik Državne revizorske institucije uputio je Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, 17. juna 2013. godine, Predlog odluke o izmenama i dopunama Odluke o finansijskom planu Državne revizorske institucije za 2013. godinu, broj 400-2366/13, radi razmatranja i davanja saglasnosti.

Predlogom odluke o izmenama i dopunama Odluke o finansijskom planu Državne revizorske institucije za 2013. godinu utvrđena je visina i izvršen raspored sredstava za određene namene, prema odredbama Zakona o budžetskom sistemu. Izmenama i dopunama izvršenja rashoda, odnosno izdataka za nabavku nefinansijske imovine za 2013. godinu, planirana su sredstva u ukupnom iznosu od 480.995.000 dinara, od čega prihodi iz budžeta Republike Srbije iznose 463.472.00 dinara i prihodi iz drugih izvora, prvenstveno od donacija inostranih zemalja, iz tekuće i prethodne godine 17.523.000 dinara.

Odstupanja izvršenja rashoda i izdataka, u odnosu na Zakonom o budžetu Republike Srbije za 2013. godinu opredeljena srestva, nastala su zbog toga što Državnoj revizorskoj instituciji nije obezbeđen dovoljan i adekvatan poslovni prostor u Beogradu, Novom Sadu, Nišu, Kragujevcu i Užicu, tako da je prijem novih zaposlenih odložen, u odnosu na dinamiku predviđenu Kadrovskim planom za 2013. godinu. Ovo je imalo za posledicu smanjenje rashoda i izdataka i korigovanje troškova na ekonomskim klasifikacijama na koje utiče broj zaposlenih u Instituciji, kao što su zarade, sredstva za socijalne doprinose na teret poslodavca, naknade troškova za zaposlene, stalni troškovi, troškovi putovanja, materijal i dr.

 Odbor za finansije, republički budžet i kontrolu trošenja javnih sredstava je, na sednici održanoj 26. septembra 2013. godine, razmotrio Predlog odluke o izmenama i dopunama Odluke o finansijskom planu Državne revizorske institucije za 2013. godinu i doneo Odluku o davanju saglasnosti na Predlog odluke o izmenama i dopunama Odluke o finansijskom planu Državne revizorske institucije za 2013. godinu.

**Treća tačka dnevnog reda:** Razmatranje Predloga da se obrazuje radna grupa za pripremu predloga zaključaka, odnosno preporuka Odbora na osnovu izveštaja Državne revizorske institucije o reviziji finansijskih izveštaja i pravilnosti poslovanja subjekata revizije

Predsednik Odbora je obrazložila svoj predlog za obrazovanje radne grupe koja bi obavljala poslove za potrebe Odbora. Naglasila je da je najbitnije da radna grupa bude operativna u radu i pripremi zaključaka, odnosno preporuka, koje bi Odbor razmotrio zajedno sa izveštajima Državne revizorske institucije o reviziji finansijskih izveštaja i pravilnosti poslovanja subjekata revizije, glasao o njima, a zatim upućivao Narodnoj skupštini na razmatranje. U cilju operativnosti, predložila je da radna grupu čini pet članova Odbora i to tri iz pozicije i dva iz opozicije i da predsednik radne grupe bude Veroljub Arsić, a jedan od članova Radojko Obradović.

U diskusiji su učestvovali: Radojko Obradović, Vesna Kovač, Radoslav Sretenović, Momo Čolaković, Aleksandar Senić, Boško Ristić i Zoran Kasalović.

Radojko Obradović je podržao predlog za obrazovanje radne grupe i predlog da radnu grupu čine tri člana Odbora iz vladajuće koalicije i dva člana iz najvećih opozicionih partija. Naglasio je da je neophodno da Odbor formalizuje sastav, način rada i rokove za donošenja predloga radne grupe, koji će se zatim razmatrati na sednicama Odbora, kao i da u što kraćem roku radna grupa započne sa radom, zbog velikog broja izveštaja koji nisu razmatrani i uočenih nepravilnosti i problema, koji postoje posebno u popisu imovine, a ponavljaju se iz godine u godinu. Podsetio je da je na sednici Odbora, održanoj 23. oktobra 2012. godine, predložio obrazovanje ovakve radne grupe i naveo nekoliko preporuka koje se ponavljaju. Na osnovu materijala koje će pripremiti radna grupa i razmatranja na sednicama Odbora uz izveštaje o reviziji, Odbor će uputiti Narodnoj skupštini sistemske preporuke. Tom prilikom, Odbor će možda uočiti potrebu i sugerisati izmene ili dopune odgovarajućih zakona. Izneo je i predlog da radna grupa prvo krene sa razmatranjem završnih računa budžeta.

Radoslav Sretenović je, takođe, podržao ovaj predlog i istakao spremnost Državne revizorske institucije da pomogne u radu radne grupe, kao i da je neophodno da radna grupa što pre počne sa radom, zbog velikog broja izveštaja o reviziji finansijskih izveštaja i pravilnosti poslovanja subjekara revizije, oko 200 izveštaja za prethodnu godinu, dok će u 2013. godini Odboru biti dostavljeno više od 80 izveštaja i to za direktne i indirektne korisnike budžetskih sredstava, ministarstva i složena javna preduzeća. Napomenuo je da nisu izvršene 253 preporuke Državne revizorske institucije, jer zahtevaju duži vremenski rok za izvršavanje ili izmene određenih zakonskih propisa.

Momo Čolaković se saglasio sa predlogom predsednika Odbora i predložio za članove radne grupe Zorana Kasalovića i dr Vladimira Marinkovića.

Predsednik Odbora je pozvala članove Odbora, predstavnike opozicionih partija, da predlože svoje kandidate za članove radne grupe.

Aleksandar Senić je rekao da zbog brojnih obaveza nije u mogućnosti da bude član radne grupe, ali da će se dogovoriti sa drugim članom Odbora iz Demokratske stranke.

 Boško Ristić je podržao obrazovanje radne grupe i predložio da sastav grupe čine tri člana Odbora iz opozicionih partija, a dva člana iz vladajuće koalicije.

Odbor većinom glasova (3 za, 6 protiv) nije prihvatio predlog Boška Ristića da radna grupa bude sastavljena od tri člana Odbora iz opozicionih partija i dva člana iz vladajuće koalicije.

Odbor je prihvatio predlog predsednika Odbora da, za narednu sednicu, članovi Odbora pripreme predloge za članove radne grupe, kada će se Odbor izjasniti o sastavu radne grupe. Napomenula da se predlozi za članove radne grupe mogu dostaviti sekretaru Odbora i pre naredne sednice Odbora.

**Četvrta tačka dnevnog reda:** Razmatranje Predloga da se zamenik člana Odbora dr Vladimir Marinković odredi za predstavnika Odbora za finansije, republički budžet i kontrolu trošenja javnih sredstava u Regionalnoj mreži parlamentarnih odbora za ekonomiju, finansije i evropske integracije zemalja Zapadnog Balkana

 Predsednik Odbora je iznela i obrazložila svoj predlog da se zamenik člana Odbora dr Vladimir Marinković odredi za predstavnika Odbora u Regionalnoj mreži parlamentarnih odbora za ekonomiju, finansije i evropske integracije zemalja Zapadnog Balkana

Odbor jednoglasno usvojio Predlog da se dr Vladimir Marinković odredi za predstavnika Odbora za finansije, republički budžet i kontrolu trošenja javnih sredstava u Regionalnoj mreži parlamentarnih odbora za ekonomiju, finansije i evropske integracije zemalja Zapadnog Balkana.

 Dr Vladimir Marinković se zahvalio članovima Odbora na ukazanom poverenju i podršci i upoznao ih sa aktivnostima Regionalne mreže parlamentarnih odbora zemalja Zapadnog Balkana. Regionalana mreža je obrazovala bord od predstavnika parlamentarnih odbora svake zemlje Zapadnog Balkana i planirano je održavanje četiri konferencije na teme iz delokruga rada odbora za ekonomiju, finansije i evropske integracije. Obavestio je Odbor da će na prvoj konferenciji u Ohridu, od 11. do 14. oktobra, naša zemlja preuzeti predsedavanje Regionalnom mrežom i da će on biti predsedavajući borda Regionalne mreže. Srbija će biti domaćin konferencije na temu direktnih stranih investicija i državne pomoći, koja će se održati u martu 2014. godine u u Domu Narodne skupštine. Aktivnosti Srbije u Regionalnoj mreži su od značaja za regionalnu saradnju i povezivanje sa zemljama i parlamentarnim odborima, kao i za unapređenje rada odbora. Prva od tih aktivnosti je planirana zajednička sednica Odbora sa Odborom za ekonomiju, finansije i budžet Skupštine Crne Gore, koja će se održati između 25. i 31. oktobra 2013. godine u Domu Narodne skupštine. Napomenuo je da će redovno izveštavati Odbor o svim aktivnostima, kao što je već izvestio Odbor o sastancima Mreže kojima je prisustvovao.

**Peta tačka dnevnog reda:** Razno

**1)** U vezi sa Predlogom Radojka Obradovića, zamenika predsednika Odbora, za organizovanje javnog slušanja na temu „Usklađivanje rokova za usvajanje predloga završnih računa budžeta i procedure za razmatranje i usvajanje predloga završnih računa budžeta Republike Srbije za period od 2002. do 2007. godine“, koji je bio na dnevnom redu sednice Odbora 19. juna 2013. godine, predsednik Odbora je predložila da Odbor predhodno održi sednicu, na kojoj bi se na ovu temu, zajedno sa predstavnicima Ministarstva finansija, Fiskalnog saveta i Državne revizorske institucije, utvrdile smernice za prevazilaženje problema u vezi sa usvajanjem ovih završnih računa.

Radojko Obradović se saglasio sa ovim predlogom i ocenio da je bitan rezultat, kojim bi se došlo do rešenja problema i dodao da ovu sednicu Odbora treba odžati u što kraćem roku. Istakao je da zastoj u usvajanju predloga završnih računa budžeta Republike Srbije može da se prevaziđe i bez javnog slušanja, ako se problem razmotri na sednici Odbora, a rezultat budu zaključci kojima bi se predložilo otklanjanje problema, izmene i dopune nekoliko zakona i usklađivanje rokova i obaveza Ministarstva finansija, Fiskalnog saveta i Državne revizorske institucije.

**2)** Predsednik Odbora je obavestila Odbor o Predlogu koji joj je uputio Bojan Đurić, član Odbora, da za 26. septembar 2013. godine zakaže sednicu Odbora na kojoj bi Lazar Krstić, ministar finansija, pred članovima Odbora odgovarao na pitanja o „katastrofičnom“ stanju budžeta i javnih finansija.

U diskusiji su učestvovali: dr Vladimir Marinković, Momo Čolaković, Radojko Obradović, Veroljub Arsić, Zoran Kasalović i Boško Ristić.

Učesnici u diskusiji su izneli mišljenje da se o Predlogu ne treba izjašnjavati, jer predlagač nije došao na sednicu Odbora da obrazloži svoj predlog. Saglasili su se i da bi ministar finansija na sednici Odbora trebalo da informiše Odbor o stanju javnih finansija, kao i da je Predlog podnet prerano, jer je novoizabranom ministru finansija potrebno vreme da sagleda stanje javnih finansija.

Radojko Obradović je ukazao da zahtev Bojana Đurića nije podnet u skladu sa članom 71. Poslovnika Narodne skupštine, po kome je predsednik Odbora dužan da sazove sednicu Odbora na zahtev najmanje trećine od ukupnog broja članova Odbora.

Predsednik Odbora je prihvatila predlog članova Odvora da uputi dopis ministru finansija sa pozivom da krajem oktobrana sednici Odbora informiše članove Odbora o stanju javnih finasija i zatečenom stanju i aktivnostima iz delokruga rada Ministarstva finansija koje se planiraju.

**3)** Predsednik Odbora je obavestila Odbor o Pozivu direktora Programa za Zapadni Balkan Vestminster fondacije za demokratiju, Emila Atanasovskog, da se održi zajednička sednica Odbora sa Odborom za ekonomiju, finansije i budžet Skupštine Crne Gore, na temu „Saradnja odbora sa nezavisnim regulatornim telima u cilju efikasnije kontrole trošenja javnih sredstava“. Odbor je prihvatio predlog predsednika Odbora da se ova sednica održi u Domu Narodne skupštine, između 25. i 31. oktobra 2013. godine.

 **4)** Predsednik Odbora je obavestila Odbor o Pozivu za učešće dva člana Odbora i sekretara Odbora na Konferenciji o odnosima između vrhovnih revizorskih institucija i parlamenata država kandidata i potencijalnih kandidata za pristupanje EU, koja će se održati od 17. do 19. novembra 2013. godine u Crnoj Gori, u organizaciji Mreže vrhovnih revizorskih institucija država kandidata i potencijalnih kandidata i Evropskog revizorskog suda, uz podršku SIGME. Predsednik Odbora je predložila da na ovoj konferenciji učestvuju: Vesna Kovač, Veroljub Arsić i Milena Sandić.

 5) Predsednik Odbora je obavestila Odbor o Pozivu koji je dobila za učešće na Regionalnoj konferenciji parlamentarnih odbora za ekonomiju, finansije i evropske integracije, koja će se održati od 11. do 14. oktobra 2013. godine u Ohridu, Makedonija, u organizaciji Vestminster fondacije za demokratiju i predložila da ovoj konferenciji prisustvuje dr Vladimir Marinković, predstavnika Odbora u Regionalnoj mreži parlamentarnih odbora za ekonomiju, finansije i evropske integracije zemalja Zapadnog Balkana.

 6) Predsednik Odbora je obavestila Odbor o Pozivu članovima i zamenicima članova Odbora i službi Odbora za učešće na Okruglom stolu/radionici na temu „Nadzorna uloga Parlamenta - Izveštaji nezavisnih državnih organa kao kontrolni mehanizam sistema javnih nabavki“, koji će se održati 3. i 4. oktobra 2013. godine u Vrdniku, u organizaciji Misije OEBS u Srbiji.

 7) Predsednik Odbora je obavestila Odbor o Pozivu koji je predsednik Državne revizorske institucije uputio članovima Odbora za učešće na predavanjima (stručnom usavršavanju) o reviziji javnog sektora, koja će se održavati od 28. septembra do 1. decembra 2013. godine, subotom i nedeljom, od 10,00 do 16,00 časova u Beogradu.

 Na sednici Odbora je vođen tonski zapis.

 Sednica Odbora je zaključena u 12,15 časova.

SEKRETAR ODBORA PREDSEDNIK ODBORA

 Milena Sandić Vesna Kovač